আওয়ামী লীগের কয়েকজন নীতিনির্ধারক নেতা বলেছেন, দুর্নীতির মামলায় কারারুদ্ধ খালেদা জিয়ার মুক্তির দাবিতে বিএনপির বর্তমান আন্দোলনে নেতাকর্মীদের উপস্থিতি নিয়ে কোনো দুশ্চিন্তায় নেই আওয়ামী লীগ। দলের উচ্চপর্যায় থেকে সবুজ সংকেত পাওয়ার পর বিএনপিকে নিরুত্তাপ কর্মসূচি পালন করতে দেওয়া হচ্ছে। আন্দোলন-সংগ্রামের নামে জনগণ ও রাষ্ট্রীয় সম্পদ ধ্বংসের চেষ্টা হলে সরকার যে কোনো মূল্যে পরিস্থিতি মোকাবেলায় প্রস্তুত রয়েছে। এ জন্য আইন-শৃঙ্খলা বাহিনী সার্বক্ষণিকভাবে প্রস্তুত থাকবে। সেইসঙ্গে দলের নেতাকর্মীরা সর্বোচ্চ সতর্ক অবস্থায় থাকবেন।